রানি কি বাব
রানি কি বাব (গুজরাটি: રાણકી વાવ, আক্ষ. 'রানির বাওড়ি') ভারতের গুজরাত রাজ্যের পাটান শহরে অবস্থিত এক বাওড়ি। এটি চালুক্য রাজা প্রথম ভীমের স্ত্রী উদয়মতী নির্মাণ করেছিলেন। দীর্ঘদিন ধরে এতে পলিকণা জমে ছিল এবং ১৯৪০-এর দশকে ভারতীয় পুরাতত্ত্ব সর্বেক্ষণ একে পুনরায় আবিষ্কৃত করেছিল এবং ১৯৮০-এর দশকে এর পুনরুদ্ধার সম্পন্ন করেছিল। ২০১৪ সালে একে ভারতের এক ইউনেস্কো বিশ্ব ঐতিহ্যবাহী স্থান হিসেবে ঘোষণা করা হয়েছিল।